Eelpool mainisime juba K. Illakowiczówna romantismi, mis on teda juhtinud ta keskaja harrastustes, nagu see on leidnud kõige selgema väljenduse 1927 Varssavis ilmunud luuletuskogu Moskva martüürium. Poola arvustus on oletanud, et tõuke nimetatud teose loomi­seks on K. Illakowiczówna saanud XIII sajandi kirjaniku Jacopo Voragine'st Kuldse legendi lugemiselt. Selles kogus leidub rida stili­seeritud  eluloolisi eleegiaid, mis kirjeldavad pühakute legendaarset elukäiku, nagu näiteks "Püha Aleksei naise jutustus", mis lõpeb pühaku naise südantlõhestava kurtmisega. Selle kogu teatud jätkuna tundub Varssavis 1928 ilmunud luuletuskogu Südame sügavusest, mis moodustab õnnestunud katse pakkuda "tekste Jan-Henrik Roseni piltidele", nagu seda autor ise alapealkirjas märgib. Samal aastal avaldab K. Illakowiczówna veel kaks luuletuskogu: Nuttev lind ja Ööpeegel, millest viimases eelmise kogu linnumotiiv kordub.